Bogdan ar fi muncit până la epuizare, atât pe teren cât și la birou. Sindicaliștii acuză în presa locală că bărbatul era pus să participe la atât de multe acțiuni încât nu mai apuca să îşi lucreze dosarele penale.
Asupra lui erau presiuni enorme și din partea șefilor. Rămăsese în urmă cu soluționarea unor dosare, din lipsa timpului. Este binecunoscut deficitul de personal din Poliție, iar la Rutieră, această problemă se acutizează pe zi ce trece. Bogdan pur și simplu nu mai făcea față volumului mare de lucru, spune un sindicalist.
Apropiații spun că polițistul își dorea să plece de la Rutieră, dar nu se așteptau să își pună capăt zilelor. A venit acasă din timpul orelor de lucru și s-a împușcat cu pistolul.
Toți cei care l-au cunoscut pe Bogdan sunt în stare de șoc.
Inspectoratul Județean de Poliție Neamț neagă aceste aspecte. IPJ notează că bărbatul ar fi fost avansat înainte de termen, că nu avea ore suplimentare și nici dosare multe în lucru în acelaşi timp.
Bogdan era căsătorit și avea un copil. La ultima testare psihologică, el fusese declarat apt.
O anchetă urmează să stabilească ce a dus la tragedie.